[pic] | AZ EURÓPAI KÖZÖSSÉGEK BIZOTTSÁGA |

Brüsszel, 19.12.2008

COM(2008) 877 végleges

A BIZOTTSÁG JELENTÉSE AZ EURÓPAI PARLAMENTNEK

26. éves jelentés a Közösség dömpingellenes, szubvenció-ellenes és védintézkedéssel kapcsolatos tevékenységeiről (2007) [SEC(2008) 3073]

Bevezetés

Ezt a 2007. évi jelentést az Európai Parlamentnek nyújtják be az 1981. december 16-i, a Közösség dömpingellenes tevékenységeivel kapcsolatos állásfoglalása, valamint ipari, külkereskedelmi, kutatási és energiaügyi bizottságának jelentése nyomán.

Ez a rövid jelentés áttekintést ad 2007 legfontosabb eseményeiről, és a korábbi évekhez hasonlóan csatolva van hozzá egy részletes mellékleteket tartalmazó alaposabb bizottsági szolgálati munkadokumentum is. Ez a jelentés követi a munkadokumentum és fejezetei általános szerkezetét, hogy könnyen utána lehessen nézni az átfogóbb információknak.

A nyilvánosság számára ez a jelentés és a teljes munkadokumentum a következő weboldalon érhető el:http://ec.europa.eu/trade/issues/respectrules/anti_dumping/legis/

2007-ben folytatódott a kereskedelemvédelmi eszközök előző évben megkezdett felülvizsgálata. A folyamatban jelentős volt az érdekelt felek részvétele az év során. 2007-ben ezen kívül – a Kereskedelmi Főigazgatóság átfogó szerkezetátalakításának részeként – átszervezték a kereskedelemvédelmi szolgálatokat is. Ez többek között egy független meghallgató tisztviselői poszt létrehozását eredményezte a főigazgatóságon.

1. A jogszabályok áttekintése

A dömpingellenes, szubvenció-ellenes és védintézkedésekre vonatkozó vizsgálatok a tanácsi alaprendeletek alapján folynak. A meglévő jogszabályok áttekintése megtalálható a munkadokumentumban. Az alapvető dömping- és szubvenció-ellenes szövegekre az alábbiakban „alaprendelet(ek)ként” hivatkozunk.

2. Alapfogalmak

A kereskedelemvédelmi eszközökkel kapcsolatos vizsgálatokban használt terminológiáról és eljárásokról a munkadokumentum 2. fejezete ad áttekintést.

3. A kereskedelemvédelmi eszközök felülvizsgálata: a 2006-ban indított folyamat folytatódása

A Bizottság 2007-ben folytatta a kereskedelemvédelmi eszközök felülvizsgálatának előző évben elindított folyamatát. A számos érdekelt felet bevonó folyamat annak biztosítására irányult, hogy – a világgazdaság gyors változásait is figyelembe véve – az EU kereskedelemvédelmi eszközei továbbra is a lehető leghatékonyabban működjenek.

A Bizottság 2007 márciusában nyilvános meghallgatást szervezett a témáról, amelyet hasznosnak ítélt a nagyszámú részt vevő érdekelt fél. A folyamat során óriási mennyiségű állásfoglalást nyújtottak be, amelyeket on-line elérhetők a Bizottság weboldalán.

A nyilvános konzultáció szerint a vállalkozások a hozzáférhetőség, az átláthatóság, a sebesség és az egyszerűség terén igényelnek javulást.

A nyilvános konzultáció eredményeiből merítve a Bizottság kidolgozott néhány javaslatot az EU kereskedelemvédelmi szabályainak módosításáról. A Bizottság nyilvános konzultációról készített értékelésének eredménye 2007 őszén jelent meg.

A Bizottság megközelítése élénk eszmecserét generált a tagállamok és az érdekelt felek között a politikailag érzékeny kérdésekben, és erőteljes vitafolyamathoz vezetett 2007-ben. Ennek kiértékelése során világossá vált, hogy egyelőre nincs meg a szükséges konszenzus a tagállamok és érdekelt felek között a kereskedelemvédelmi eszközök felülvizsgálatáról szóló jogszabálycsomag elfogadásához.

A kereskedelemvédelmi eszközök felülvizsgálati folyamata iránt az Európai Parlament is komoly érdeklődést tanúsított, és rendszeres tájékoztatást kapott a Bizottságtól.

4. Országos Piacgazdasági státusz

Egy-egy dömpingellenes vizsgálat alkalmazásában valamely ország akkor tekinthető teljes mértékben piacgazdaságnak, ha teljesít öt kritériumot, amelyek részletesen meg vannak határozva az ehhez a jelentéshez csatolt munkadokumentumban.

A Bizottság szolgálatai 2007-ben is folytatták Kína, Vietnam, Örményország, Kazahsztán és Mongólia országos piacgazdasági státusz (contry-wide Market Economy Status, MES) elnyerésére irányuló kérelmének értékelését. Kérelme alátámasztására az év során mind az öt ország további információkat adott.

Az érintett országok a piacgazdasági státusz elbírálásának különböző szakaszaiban vannak.

Az érintett országokkal történt kétoldalú találkozókon kívül 2007 márciusában ült össze először a piacgazdasági státusszal foglalkozó EU–Vietnam munkacsoport, Kína esetében pedig 2007 júliusában a piacgazdasági státusszal foglalkozó munkacsoport hetedik ülésére került sor. Az EU–Kína találkozón a munkacsoport egy rövid, aktualizált értékelési jelentést vitatott meg, amelyet a Bizottság készített. A jelentés ugyan elismeri a Kína által megtett haladást, ám arra a következtetésre jut, hogy a négy nem teljesülő kritériumnak való megfeleléshez Kínának további konkrét lépéseket kell tennie. Előirányozták ezen kívül, hogy 2008-ban készül egy átfogóbb jelentés is.

Kifejezetten a piacgazdasági státuszt vizsgáló kiküldetésre került sor Kazahsztánban (2007. február) és Örményországban (2007. július), Mongólia esetében pedig az év vége felé egy további kiküldetés tervei kezdtek körvonalazódni.

5. Információs és kommunikációs tevékenységek / Kétoldalú kapcsolatok

A 2004 decemberében felállított kkv.-knek szóló kereskedelemvédelmi segélyszolgálat (Trade Defence Helpdesk) 2007-ben is folytatta a kkv.-kre jellemző – általános vagy egyedi jellegű – kérdések megválaszolását és problémák kezelését. Ezen kívül a kereskedelemvédelmi szolgálatok tevékenységének 2007-ben továbbra is fontos része volt a harmadik országok kormányzatainak, illetve az EU-n belüli és kívüli gazdasági szereplőknek nyújtott tájékoztatás és szemináriumok.

6. A dömpingellenes, szubvenció-ellenes és védintézkedésekkel kapcsolatos vizsgálatok és intézkedések áttekintése

6.1. Általános tudnivalók

2007 végén a Közösségben 127 dömpingellenes intézkedés (O. melléklet), és 9 szubvenció-ellenes intézkedés (P. melléklet) volt hatályban.

2007-ban a Közösségbe irányuló teljes behozatal 0,73%-ára volt hatással dömping- vagy szubvenció-ellenes intézkedés.

Az ezt követően tárgyalt kérdésekkel kapcsolatos részletek a jelentéshez csatolt munkadokumentumban találhatók meg. A munkadokumentum mellékleteire való hivatkozások a címek mellett találhatók.

6.2. Új vizsgálatok (A–E. és N. melléklet)

2007-ben 9 vizsgálat indult[1]. Ideiglenes vámot 12 eljárás során vetettek ki. Végleges vám kivetésével 12 ügy zárult, 10 eljárást pedig intézkedések nélkül zártak le. További 18 dömpingellenes intézkedést hagytak 5 éves időtartamát követően automatikusan lejárni.

6.3. Felülvizsgálatok

A kereskedelemvédelmi szolgálatok munkájának jelentős része továbbra is felülvizsgálatokból áll. A 2003–2007-es időszakban ezek tették ki az összes megindított vizsgálat 65%-át. A 2003–2007-ig terjedő időszakra vonatkozóan a munkadokumentum 2. táblázata tartalmaz statisztikai információt.

6.3.1. Lejáró intézkedések felülvizsgálata (F. melléklet)

Az alaprendeletek 11. cikkének (2) bekezdése és 18. cikke úgy rendelkezik, hogy 5 év elteltével az intézkedések lejárnak, hacsak az intézkedés megszűnésére irányuló felülvizsgálat nem bizonyítja, hogy eredeti formájukban fenn kell tartani őket.

2007-ben 11 felülvizsgálat indult, 13 felülvizsgálat zárult a vám további 5 évre történő megerősítésével, 3 pedig az intézkedések megszüntetésével.

6.3.2. Időközi felülvizsgálatok (G. melléklet)

Az alaprendeletek 11. cikkének (3) bekezdése és 19. cikke az intézkedések érvényessége ideje alatt azok felülvizsgálatát írja elő. A felülvizsgálatok korlátozódhatnak dömpingre/szubvencióra, illetve a károkozás szempontjaira.

2007-ben összesen 24 időközi felülvizsgálat indult, 11 időközi felülvizsgálat a vám megerősítésével vagy módosításával zárult, 8 vizsgálat pedig az intézkedések megszüntetésével.

6.3.3. „Egyéb” időközi felülvizsgálatok (H. melléklet)

2007-ban egy sor egyéb olyan felülvizsgálat is lezárult, amely nem tartozott az alaprendeletek 11. cikke (3) bekezdésének, illetve 19. cikkének hatálya alá, vagy amelynek megindításáról a Hivatalos Lapban nem jelent meg értesítés.

2007-ben 8 ilyen felülvizsgálat zárult le. Ezek többek között kötelezettségvállalások elfogadását, önkéntes visszavonását vagy megszegését, mintavételi esetekben új exportőrök kérelmét, intézkedések felfüggesztését stb. érintik.

6.3.4. Új exportőrre vonatkozó felülvizsgálatok (I. melléklet)

Az alaprendeletek 11. cikkének (4) bekezdése és 20. cikke „újdonsült exportőröknek szóló” és „gyorsított” felülvizsgálatot ír elő annak érdekében, hogy egyéni dömpingkülönbözetet vagy egyéni kiegyenlítő vámot lehessen megállapítani az olyan szóban forgó exportáló országokban található új exportőrökre, amelyek a vizsgálati időszak során még nem exportálták a terméket. Ezeknek az exportőröknek be kell mutatniuk, hogy valóban új exportőrök, és valóban a vizsgálati időszak után kezdtek a Közösségbe exportálni. Ilyenkor egyedi vámot lehet számukra kiszámítani, amely általában alacsonyabb az országos vámnál.

2007-ben új exportőrre vonatkozóan két felülvizsgálat indult.

6.3.5. Abszorpciós vizsgálatok (J. melléklet)

Amennyiben elegendő információ mutat arra, hogy az eredeti vizsgálati időszakot követően és az intézkedések bevezetése előtt vagy után a Közösségbe behozott terméknek csökkentek az exportárai vagy nem (eléggé) mozdultak el a viszonteladói árai vagy az azt követő eladási árai, akkor „abszorpciós” felülvizsgálat indítható annak megvizsgálására, hogy az intézkedésnek volt-e hatása az említett árakra. Az ilyen alacsonyabb exportárak figyelembe vétele érdekében újraszámolható a dömpingkülönbözet, illetve növelhető a vám. Az „abszorpciós” felülvizsgálatok lehetőségét az alaprendeletek 12. cikke és 19. cikkének (3) bekezdése tartalmazza.

2007-ben egyetlen abszorpciós felülvizsgálat zárult le, mégpedig a vám növelésével.

6.3.6. Az intézkedések kijátszására irányuló vizsgálatok (K. melléklet)

Az alaprendeletek 13. és 23. cikke a vizsgálatok újraindításának lehetőségéről rendelkezik olyan esetben, amikor az intézkedések kijátszásáról bizonyíték áll rendelkezésre.

2007-ben 4 ilyen vizsgálat indult. Egy kijátszásellenes vizsgálat a vám kiterjesztésével zárult, 2 pedig a vám kiterjesztése nélkül.

6.4. Védintézkedésekre vonatkozó vizsgálatok (L. melléklet)

2007-ben lejárt az egyetlen védintézkedéssel kapcsolatos intézkedés, amely egyes citrusfélékre vonatkozott.

7. A dömping- és szubvenció-ellenes intézkedések végrehajtása

7.1. Kísérő intézkedések

A hatályos intézkedések nyomon követésére irányuló tevékenységek négy fő területre összpontosulnak: 1) a csalás megelőzése; 2) a kereskedelmi forgalom és a piac fejlődésének figyelemmel kísérése; 3) a hatékonyság javítása a megfelelő eszközökkel és 4) a szabálytalan gyakorlatokkal szembeni fellépés. Ezek a tevékenységek lehetővé tették a kereskedelemvédelmi szolgálatoknak, hogy a végrehajtás területén ne csupán reagáló, hanem kezdeményező szerepet játsszanak.

7.2. A kötelezettségvállalások figyelemmel kísérése (M. és Q. melléklet)

A kötelezettségvállalások figyelemmel kísérése a végrehajtási tevékenységek része, mivel a kötelezettségvállalás a dömping- és szubvenció-ellenes intézkedések egyik formája. Kötelezettségvállalást a Bizottság akkor fogad el, ha biztosítottnak látja, hogy általuk hatékonyan ki tudja küszöbölni a dömping vagy a szubvenció káros hatásait.

2007 elején 43 kötelezettségvállalás volt hatályban. 2007 folyamán a kötelezettségvállalások portfoliójában a következő változások történtek: 8 vállalat kötelezettségvállalásai lejártak, 3 felajánlást pedig elfogadott a Bizottság. Így 2007 végére a hatályos kötelezettségvállalások száma összesen 38 lett.

8. Visszatérítések (U. melléklet)

Az alaprendeletek 11. cikkének (8) bekezdése és 21. cikkének (1) bekezdése lehetővé teszi az importőröknek, hogy igényt nyújtsanak be a beszedett vámok visszatérítésére, amennyiben kimutatható, hogy a befizetett vámok alapját képező dömping-/szubvenciókülönbözet megszűnt, vagy a hatályos vám szintje alá csökkent.

2007-ban 8 új visszatérítési kérelmet nyújtottak be. 5 eset lezárult: a Bizottság egyetlen teljes vagy részleges visszatérítést sem adott meg, 3 visszatérítési kérelmet elutasított, 2-t pedig visszavontak.

9. Bírósági Felülvizsgálat: a Bíróság / Elsőfokú Bíróság határozatai

A Bíróság és az Elsőfokú Bíróság egy-egy dömpingellenes, illetve szubvencióellenes ítéletet hozott. A Bíróság kiadott egy végzést, amely eltávolított egy esetet a nyilvántartásból; az Elsőfokú Bíróság pedig három ilyent adott ki. Az ítéletek részletes összefoglalása megtalálható a munkadokumentumban.

10 új ügyet nyújtottak be 2007-ben, valamennyit az Elsőfokú Bírósághoz.

A munkadokumentum S. mellékletében szerepel a 2007 végén még függőben lévő, az Elsőfokú Bírósághoz és a Bírósághoz benyújtott dömping- és szubvenció-ellenes intézkedésekkel kapcsolatos ügyek listája.

10. Tevékenységek a Kereskedelmi Világszervezet (WTO) keretein belül

10.1. Vitarendezés a dömpingellenes, szubvenció-ellenes és védintézkedések területén

A WTO szigorú eljárást ír elő a WTO-megállapodások alkalmazását érintő, WTO-tagállamok között felmerülő viták rendezésére.

2007-ben egyetlen – az EU lazacdömping-ellenes intézkedéseit kétségbe vonó Norvégia kérésére felállt – WTO-testület adott ki jelentést. Az eredmények az EU számára némileg vegyesek lettek: „nyert” a politikájára és gyakorlatára vonatkozó néhány fontos pontban, ugyanakkor „vesztett” egy sor technikai jellegű kérdésben.

Az esetről a jelentéshez csatolt munkadokumentumban olvashatók további részletek.

10.2. Egyéb WTO-tevékenységek

A dohai fejlesztési menetrend (Doha Development Agenda, DDA) keretében a szabályokkal foglalkozó tárgyalócsoport 2007-ben is rendszeresen tartott informális üléseket, hogy megvitassa a tagok által a három tárgyalási területen (dömpingellenes intézkedések, ipari szubvenciók és halászati szubvenciók) benyújtott szövegezési javaslatokat.

A tárgyalócsoport elnöke 2007 novemberében adta ki az első szövegtervezetet, amely a dömpingellenes intézkedésekre, az általános szubvenciókra és a halászati szubvenciókra terjedt ki. A WTO-tagok túlnyomó többsége, közte az EU is úgy vélte, hogy a tervezet súlyosan kiegyensúlyozatlan, és csupán egy maroknyi tag nézeteit tükrözi. Lehetővé tenné például a hazai áraknál magasabb exportárak figyelmen kívül hagyását vagy lenullázását (zeroing), márpedig ezt a gyakorlatot a fellebbviteli testület is elítéli.

Ez elsősorban a dömpingellenes intézkedésekről és a halászati szubvenciókról szóló szövegtervezetek esetében fordult elő. Mindez azt eredményezte, hogy számos WTO-tag felhívta az elnököt, hogy a lehető leghamarabb készítsen egy felülvizsgált tervezetet.

Ezekkel a tevékenységekkel párhuzamosan folytatódott a Bizottság szolgálatainak részvétele a dömpingellenes, a támogatási és kiegyenlítő, valamint a védintézkedés-bizottságok munkájában.

11. Következtetés

2007-ben jelentősen esett mind az újonnan indított ügyek, mind az intézkedések meghozatala nélkül végződő vizsgálatok száma. Az elfogadott – végleges és ideiglenes – intézkedések száma azonban közel a 2006-os szinten maradt. Felülvizsgálatból 2007-ben az előző évinél több indult.

Folytatódott a kereskedelemvédelmi eszközök felülvizsgálati folyamata, ami az év során számos vitának és érdekelt felektől érkező beadványnak szolgált alapjául. Ezek a kereskedelemvédelmi eszközök tisztességes és átlátható alkalmazásának, illetve a jogállamiság teljes tiszteletben tartásának szükségességét emelték ki.

A szolgálatok az év során továbbra is szigorúan és szakmai hozzáértéssel folytatták le a vizsgálatokat. A Kereskedelmi Főigazgatóságon létrehozott független meghallgató tisztviselői poszt ebben az összefüggésben tovább erősítette a szolgálatok folyamatos elkötelezettségét az átláthatóság és a folyamatban érdekelt felek jogai iránt.

[1] A munkadokumentumban az 1. táblázat szolgál statisztikai információkkal azokról a 2003–2007 közötti új vizsgálatokról, amelyeket az alaprendeletek 5. és 10. cikkének rendelkezései alapján folytattak le.